Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky návrh zákona o Obchodnom vestníku a o zmene a doplnení niektorých zákonov (ďalej len „návrh zákona“).
              
Návrh zákona sa predkladá v súlade s Plánom legislatívnych úloh vlády Slovenskej republiky na I. štvrťrok 2011 a je v súlade s Programovým vyhlásením vlády Slovenskej republiky (podkapitola 2.2 Podnikateľské prostredie, malé a stredné podniky) zameraným na rozvoj podnikateľského prostredia formou zefektívnenia procesov elektronickej komunikácie podnikateľov s Obchodným vestníkom ako orgánom verejnej správy (v rámci rozvoja eGovernmentu).
 
Účelom predkladaného návrhu zákona je prechod z tlačenej podoby Obchodného vestníka na jeho výlučne elektronickú podobu, ktorá si kladie za cieľ poskytnúť koncovému užívateľovi ľahko dostupné informácie týkajúce sa určitého subjektu alebo určitej činnosti, ktoré sú relevantné pre rozhodovanie a konanie koncového užívateľa. Proces elektronizácie sa pritom nedotkne len podoby zverejňovaných údajov v Obchodnom vestníku, ale rovnako aj podoby, v ktorej budú údaje zasielané Obchodnému vestníku na zverejnenie. Výnimkou v zákonnej povinnosti elektronickej komunikácie povinnej osoby s vydavateľom je skupina osôb podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 546/2010 Z. z., ktoré sú oprávnené zasielať žiadosť o zverejnenie údajov v Obchodnom vestníku aj v písomnej podobe.
 
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie. 
 
Návrh zákona predpokladá dopady na verejné financie v zmysle priloženej doložky vybraných vplyvov. Návrh zákona súčasne zakladá pozitívne vplyvy na podnikateľské prostredie a informatizáciu spoločnosti v rozsahu, ktorý je uvedený v doložke vybraných vplyvov. Predkladaný návrh zákona nevyvoláva sociálne vplyvy ani vplyvy na životné prostredie.
Návrh zákona bol predmetom riadneho pripomienkového konania, dňa 8.februára 2011 bol prerokovaný Legislatívnou radou vlády Slovenskej republiky, dňa 28. februára 2011 bol prerokovaný Hospodárskou a sociálnou radou Slovenskej republiky a na rokovanie vlády Slovenskej republiky sa predkladá bez rozporov.